RESOLUCIÓN do 10 de decembro de 2004, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do convenio colectivo do persoal laboral do Concello de Mos.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 19/01/2005

Visto o texto do convenio colectivo do persoal laboral do Concello de Mos, con nº de código 3603972, que tivo entrada no rexistro único do edificio administrativo da Xunta de Galicia en Vigo o día 17-11-2004, subscrito en representación da parte
económica pola representación do concello, e da parte social, polo comité de empresa, en data 14-10-2004, e aprobado polo pleno da corporación na súa sesión ordinaria do 19-10-2004. De conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 10 de decembro de 2004.
Joaquín Macías Sánchez
Delegado provincial de Pontevedra
Convenio colectivo do persoal laboral
ao servizo do Concello de Mos. Outubro 2004
Texto definitivo
Base I
Disposicións xerais
Artigo 1.1.-Representación e lexitimidade.
As partes que concertan este acordo son o Concello de Mos o comité de empresa, xuntamente coas organizacións sindicais CC.OO., CIG e UGT, constituídos en Mesa Xeral de Negociación do Concello de Mos, ao abeiro do establecido na Lei 9/1987, de órganos de representación e Real decreto 1/1995, do 24 de marzo, polo que se aproba o texto refundido do Estatuto dos traballadores.
Artigo 1.2.-Ámbito persoal.
Aplicarase a todo o persoal laboral ao servizo do concello que teña carácter fixo. Con respecto ao persoal laboral indefinido, aplicarase en todo aquilo que non sexa incompatible coa súa especial vinculación.
Con respecto ao persoal laboral temporal aplicarase en todo aquilo que non sexa incompatible co carácter temporal da súa relación. En concreto, excluirase respecto a el as seguintes previsións:
-Antigüidade.
-Réxime retributivo do persoal subvencionado, que será o determinado en cada caso polas bases da súa selección en atención ás subvencións ou posibilidades orzamentarias do concello.
Tamén se excluirá o persoal laboral temporal contratado baixo a modalidade do contrato de inserción laboral (artigo 15.1º d) do Estatuto dos traballadores); e cando así resulte da normativa específica que ampare a súa contratación.
Finalmente, inclúese expresamente no eido do convenio, para todos os efectos, aqueles traballadores que, seleccionados para un servizo subvencionado, a subvención se repita cando menos 3 anos sen solución de continuidade.
Artigo 1.3.-Ámbito temporal, vixencia e denuncia.
1. Este convenio colectivo entrará en vigor segundo se dispón na lexislación sobre réxime local, abarcando o seu período de vixencia ata o 31 de decembro de 2007, data na que se entenderá prorrogado por anos naturais de non existir denuncia dalgunha das partes, ata a entrada en vigor do novo convenio que substitúa ao anterior trala oportuna negociación.
2. Ambas as partes conveñen que este convenio se considerará denunciado cando así se faga con tres meses de antelación á finalización da súa vixencia ou de calquera prórroga ante a autoridade laboral competente, co fin de iniciar as negociacións e deliberacións do novo acordo en data non posterior a un mes contado a partir da data de denuncia.
Artigo 1.4.-Obxecto.
O convenio regula e facilita o normal desenvolvemento das relacións de traballo do persoal laboral do Concello de Mos, modifica e absorve os anteriores acordos en materia de persoal, naquelas materias en que se produzan alteracións.
Artigo 1.5.-Carácter.
Este convenio entenderase como de mínimos, pretende ter un carácter mínimo e necesario para todos os efectos, no sentido de que as condicións pactadas neste constitúen un todo orgánico.
Artigo 1.6.-Condicións máis beneficiosas.
Manteranse a nivel de individual aquelas condicións que superen o convenio e estean recoñecidas con anterioridade a este, respectando en todo caso os principos de condicións máis beneficiosas, sempre que se trate de dereitos legalmente adquiridos.
Artigo 1.7.-Irrenunciabilidade.
Terase por nula e non por feita a renuncia por parte dos traballadores, de calquera beneficio establecido no convenio.
Así mesmo, unha vez aplicado este convenio, terase por nulo e sen ningún efecto, calquera outro acordo, resolución ou cláusula que impliquen condicións menos beneficiosas para os/as empregados/as do Concello de Mos.
Artigo 1.8.-Aplicación favorable.
Como norma xeral, unha vez que entre en vigor o convenio, todas as condicións establecidas nel, en caso de dúbida, ambigüidade ou escuridade, en canto ao sentido e alcance, deberán ser interpretadas e aplicadas do xeito que resulte máis beneficioso para os/as empregados/as, sen prexuízo das consultas que procedan á Comisión Paritaria de Control e Seguimento.
Artigo 1.9.-Aplicación directa.
As partes asinantes do convenio, ao nivel que sexa, comprométense á aplicación directa deste e a non promover cuestións que puidesen supoñer modificacións das condicións pactadas no texto.
Artigo 1.10.-Publicidade do convenio colectivo.
Con independencia da súa publicación no BOP, a publicidade deste texto farase por conta do Concello de Mos.
Artigo 1.11.-Conflitividade laboral.
Antes de adoptar medidas disciplinarias colectivas ou actitudes conflitivas de carácter colectivo, as partes asinantes do convenio comprométense a esgotar a vía do diálogo dentro da propia institución, acudindo en todo caso á Comisión Paritaria de Control e Seguimento.
Base II
Autonomía local
Artigo 2.1.-Autonomía local.
1. Todo o contido deste convenio colectivo baséase no marco da autonomía da negociación colectiva das corporacións locais, arrincando, por tanto, da autonomía e autoorganización destas conforme a lei.
2. Así mesmo, baséase no carácter de representatividade que teñen as organizacións sindicais de acordo coa lexislación aplicable vixente.
Base III
Seguimento e control
Artigo 3.1.-Comisión Paritaria de Seguimento e Control.
1. Logo da entrada en vigor deste convenio, constituirase unha Comisión Paritaria de Seguimento e Control, constituída polos representantes da corporación e polos representantes das centrais sindicais presentes na mesa xeral de negociación e do comité de empresa, que se constituirá no prazo máximo dun mes.
O número máximo de representantes por cada parte non poderá exceder de 3, elixíndose os dos traballadores polo comité de empresa ou órgano de representación legal dos traballadores.
2. Esta comisión reunirase, cando menos, unha vez semestralmente, e sempre que o estime preciso algunha das partes para analizar temas concretos ou expoñer as cuestións que procedan.
3. A Comisión Paritaria de Control e Seguimento terá as seguintes funcións:
a) Interpretación acorde co espírito do texto do convenio, na súa aplicación práctica.
b) Resolución de cantos asuntos e reclamacións se sometan á súa decisión respecto á calquera das condicións establecidas no convenio. En todo caso se garantirá a publicidade das resolucións.
c) Arbitraxe, mediación e conciliación no tratamento e solución das cuestións e conflitos de carácter individual ou colectivo que se sometan á súa consideración, se as partes discordantes o solicitan expresamente e a comisión acepta a función arbitral, mediadora ou conciliadora.
d) Vixilancia do cumprimento individual ou colectivo e total do pactado no convenio segundo as oportunas recomendacións e interpretacións.
e) Denuncia do incumprimento do convenio.
f) Estudo da evolución das relacións entre as partes asinantes do convenio.
g) Informe referente a extensión e o grao de aplicación do convenio, dificultades encontradas e propostas de superación destas.
h) Cantas outras actividades tendan á maior eficacia práctica do convenio ou veñan establecidas no seu texto.
4. A presidencia desta comisión, será asumida pola alcaldía do concello. A súa secretaría será designada polos seus propios membros entre eles ou funcionario ou traballador do concello.
A Comisión Paritaria de Control e Seguimento poderá utilizar os servizos ocasionais ou permanentes de asesores, con voz pero sen voto.
5. As convocatorias das diversas sesións da comisión paritaria realizaraas o secretario/a, co visto e prace dos voceiros, mediante citación por escrito en que conste, o lugar, a data e a hora, así como a orde do día, enviándose por correo certificado ás partes cunha antelación mínima de sete días hábiles, respecto da data prevista de celebración, no caso de que convoque a sesión ordinaria, e dous días naturais para o caso en que se cite á sesión extraordinaria.
6. A orde do día das diversas sesións da comisión paritaria será fixada polo secretario/a, co visto e prace dos voceiros, conforme o disposto en acordo previo entre os respectivos voceiros.
7. Para que as sesións da comisión paritaria poidan celebrarse validamente, será precisa a asistencia de, polo menos, o 50% dos compoñentes de cada unha das partes da comisión, así como a do secretario/a ou a de quen os substitúan nos seus cargos.
8. De cada xuntanza e ao seu remate, o secretario/a da comisión redactará a correspondente acta na que haberá de constar o lugar, a data e a hora de comezo e remate da reunión, nomes e apelidos dos presentes,
os asuntos tratados, os acordos adoptados con opinión sintética das opinións emitidas e a expresión dos votos; a correspondente acta así redactada pasarase inmediatamente á aprobación e sinatura de todos os asistentes.
9. As actas das sesións da comisión paritaria, arquivaranse nun rexistro que custodiará o secretario/a, baixo a súa responsabilidade, no domicilio da devandita comisión, que será a casa do concello, tendo que expedir as certificacións oportunas dos acordos que as referidas actas conteñan, cando así se reclame por parte lexitimamente interesada.
10. No caso de non haber acordo entre as partes da comisión paritaria nun prazo máximo de tres meses, estas poderán someter as súas diferenzas á Comisión Paritaria Galega de Control e Seguimento constituída na Mesa Xeral Galega de Negociación da Administración Local, constituída coa Fegamp.
11. No suposto de que non se resolvan as diferenzas no ámbito da Comisión Paritaria Galega, as partes promoverán unha conciliación ou mediación ante o SMAC ou outro organismo.
A decisión deste será vinculante para a comisión paritaria, que emitirá ditame no sentido deste, excepto no caso de que ambas as partes chegasen a un acordo posterior ou simultáneo, caso en que prevalecerá este sobre aquel, que quedará nulo sen efecto.
Por acordo da comisión, tamén poderá someterse a arbitraxe diante dos mesmos organismos, en tal caso a decisión será vinculante.
12. O ditame da comisión paritaria notificaráselles ás partes implicadas.
13. Cando ambas as partes así o consideren, crearanse comisións de traballo restrinxidas para tratar temas concretos e predeterminados. Estas comisións elaborarán os ditames que logo serán presentados á comisión paritaria, non sendo estes vinculantes senón meramente informativos.
14. As partes asinantes colaborarán coa comisión paritaria facilitando canta axuda e información lles sexa requirida, en virtude do cumprimento do pactado no texto do convenio. O/A empregado/a municipal que obstaculizase o labor da comisión paritaria, será obxecto de requirimento en forma ao respecto por parte do/a alcalde/sa e, no caso de persistir na actitude, incorrerá na falta grave de insubordinación.
15. As comunicacións oficiais da Comisión Paritaria de Control e Seguimento formularanse sempre directamente e por escrito, sen que poidan admitirse traslados e reproducións a través doutras instancias.
16. Finalmente, respecto ao seu réxime de funcionamento e polo que non estea establecido neste convenio, será a propia comisión a que o determine.
Base IV
Negociación colectiva
Artigo 4.1.-Do dereito á negociación colectiva.
Os/As empregados/as ao servizo do Concello de Mos terán dereito á participación na determinación
das súas condicións de traballo conforme a lexislación vixente aplicable e no disposto nos seguintes artigos.
Artigo 4.2.-Mesa Xeral de Negociación.
1. Coa finalidade de posibilitar a participación dos/das empregados/as públicos na determinación das súas condicións de traballo, constitúese unha Mesa Xeral de Negociación na que estarán presentes os representantes da corporación e as organizacións sindicais máis representativas, tanto a nivel local como autonómico ou estatal, que legalmente teñan recoñecida esta condición.
2. A composición da mesa de negociación será paritaria.
3. A mesa de negociación reunirase como mínimo unha vez ao ano.
4. As decisións tomaranse por consenso das dúas partes negociadoras, sen prexuízo da formación da vontade interna de cada parte que se adoptará por maioría dos 2/3.
Artigo 4.3.-Obxecto da negociación.
Serán obxecto da negociación colectiva regulada neste capítulo as materias sometidas a tal que se establecen no artigo 85 do R.D.L. 1/1995, do 24 de marzo, polo que se aproba o Estatuto dos traballadores, e no artigo 32 da Lei 9/1987, do 12 de xuño, á que se fai remisión expresa, malia non seren, en principio, aplicable ao persoal laboral ao servizo das administracións públicas.
Artigo 4.4.-Principio da boa fe.
En todo caso as negociacións realizaranse sempre baixo o principio da boa fe.
Base V
Dereitos e deberes
Artigo 5.1.-Dereitos e deberes.
No relativo aos dereitos e deberes dos empregados do Concello de Mos seguirase o disposto pola lexislación vixente aplicable aos seus funcionarios públicos, sen descoñecer os dereitos e deberes básicos previstos pola lexislación laboral.
Base VI
Calidade dos servizos e absentismo laboral
Artigo 6.1.-Calidade dos servizos e absentismo laboral.
O concello e os sindicatos asinantes deste convenio potenciarán os instrumentos de control e redución do absentismo laboral, a través da proposta, entre outras, de medidas de mellora dos sistemas e procedementos da calidade na prestación do servizo público aos cidadáns, da medición do absentismo laboral e seguimento deste, realizando os estudos necesarios sobre as causas e adoptando, se é o caso, as medidas que sexan procedentes para a súa redu
ción, podendo procederse, sempre logo de audiencia ao/á interesado/a, ao desconto automático, calculado conforme o establecido para o persoal funcionario, das retribucións correspondentes ao tempo de traballo nos casos de falta inxustificada de asistencia e/ou puntualidade. Todo isto efectuarase sen prexuízo das medidas disciplinarias que, se é o caso, puidesen corresponder.
Das medidas que se tomen para reducir o absentismo informarase puntualmente a comisión paritaria.
Base VII
Solución extraxudicial de conflitos colectivos
Artigo 7.1.-Solución extraxudicial de conflitos colectivos.
1. Establécese como mecanismo de resolución e mediación nos posibles conflitos colectivos ou discrepancias significativas e insolubles, o diálogo e a negociación, a mediación e a arbitraxe, recomendándose a súa aplicación conforme os seguintes orzamentos.
2. Os conflitos a que se refire o punto anterior poderán ser os derivados da negociación dos pactos e acordos, os derivados da aplicación e interpretación destes e, en xeral, os derivados da negociación, aplicación e interpretación dos acordos sobre as materias sinaladas nos artigos 30 e 31.2º da Lei 9/1987, excepto para aquelas materias para as que exista reserva formal de lei.
3. Esgotadas as vías de negociación e diálogo, a resolución extraxudicial de conflitos deberá levarse a cabo por procedementos de mediación e arbitraxe:
A mediación será obrigatoria cando o solicite unha das partes e as propostas de solución que ofrezan o mediador ou mediadores poderán ser libremente aceptadas ou rexeitadas polas partes.
Mediante o procedemento de arbitraxe as partes poderán acordar conxuntamente encomendar a un terceiro a resolución do conflito exposto, comprometéndose de antemán a aceptar o contido desta.
4. O acordo logrado a través da mediación ou da resolución de arbitraxe terá a mesma eficacia xurídica e tramitación dos pactos e acordos regulados por lei, sempre que quen adoptase o acordo ou subscribise o compromiso arbitral tivese a lexitimación que lles permita acordar, no ámbito do conflito, un pacto ou acordo conforme o previsto pola lei.
Estes acordos serán susceptibles de impugnación. Especificamente caberá recurso contra a resolución arbitral no caso de que non observasen no desenvolmento da actuación arbitral os requisitos e formalidades establecidos para o efecto ou cando a resolución versase sobre puntos non sometidos á súa decisión, ou que esta contradiga a legalidade vixente.
5. A utilización destes sistemas efectuarase conforme os procedementos que regulamentariamente sexan determinados tralo acordo coas organizacións
sindicais representativas conforme o regulado actualmente a este respecto.
6. En todo caso será a comisión paritaria para o seguimento do convenio colectivo do persoal laboral ao servizo do Concello de Mos a que terá en primeiro termo as competencias para propoñer e designar un mediador ou mediadores, podendo solicitarse á comisión paritaria do acordo regulador/convenio colectivo Fegamp-sindicatos, a súa intervención.
7. Este acordo e mecanismo de resolución extraxudicial de conflitos, e o seu contido, aplicarase en todo conflito xurdido no Concello de Mos, independentemente do tipo de vinculación xurídica dos empregados laborais municipais aos que lles afecte este.
Base VIII
Asistencia e permanencia no traballo
Artigo 8.1.-Calendarios laborais.
1. O calendario laboral ordinario será o que se estableza polos organismos competentes da Administración central, autonómica e local, dentro das súas respectivas competencias e afecten o conxunto da Administración local de Galicia e do Concello de Mos.
2. Os días 24, 31 de decembro permanecerán pechadas as oficinas do concello a excepción do rexistro xeral.
Artigo 8.2.-Calendarios de servizos especiais.
1. O Concello de Mos tentará que aqueles servizos que pola súa peculiaridade teñan que organizarse en réxime de quendas ou non admitan o tratamento común en canto a calendario laboral, elaborarán os seus calendarios baixo os principios de igualdade, rotación e non discriminación entre os/as traballadores/as.
2. Nos servizos en que as actividades se desenvolvan en domingos, festivos, horas nocturnas ou en condicións de perigosidade, penosidade ou toxicidade, as xornadas realizadas nas ditas circunstancias deberán ser repartidas equitativamente entre todo o persoal adscrito ao servizo, atendendo ás características específicas de cada posto de traballo, e procurando que ningún traballador/a permaneza na quenda de noite máis de dous meses consecutivos, agás adscrición voluntaria.
3. Os calendarios laborais específicos de cada servizo serán negociadas cos representantes sindicais.
Os calendarios laborais elaboraranse antes do 15 de decembro do ano inmediatamente anterior a aquel en que vaian aplicarse, e deberán permanecer expostos nos taboleiros de anuncios de cada centro de traballo. Só poderán ser modificados cando circunstancias imprevistas así o requiran.
4. Calquera modificación que se pretenda levar a cabo nos calendarios laborais deberá ser debidamente motivada e argumentada, e notificaráselles
coa antelalación oportuna aos interesados e aos órganos de representación do persoal.
O cambio obrigado dun traballador/a ou grupo de traballadores/as dentro das quendas preestablecidas deberá ser motivado e obxectivado mediante informe do xefe do servizo. En todo caso deberán ser oídos/as os interesados/as e o órgano de representación sindical.
O cambio voluntario dun/ha traballador/a dentro das quendas preestablecidas non terá máis limitacións que a pertenza á mesma categoría profesional, corpo ou escala e a previa comunicación ao responsable do servizo cunha antelación de 24 horas.
5. Os calendarios de servizos especiais poderán dispoñer un sistema de quendas, atendendo á dispoñibilidade de persoal e aos servizos que se vaian realizar, respectando, en todo caso, o descanso entre xornadas, que non poderá ser inferior a 12 horas, así como, cando menos, dúas fins de semana de descanso ao mes. A xornada non excederá en cómputo anual do que se sinale para o resto do persoal.
6. Entenderase por distorsión horaria o prexuízo do traballador/a que teña que prestar servizo alternativamente en quendas variables de mañá, tarde ou noite; así como a xornada partida.
Esta distorisión horaria deberá de ser valorada axeitadamente para o efecto de fixar as retribucións correspondentes na relación de postos de traballo (RPT), integrando o concepto retributivo equivalente ao complemento específico. O proceso de valoración e elaboracións desta RPT será negociado segundo o previsto no artigo 4.3 deste convenio, dándose audiencia aos representantes legais do persoal nos demais casos.
Así mesmo, a dispoñibilidade horaria debida a eventos imprevisibles que requiran da intervención do traballador en cuestión será valorada no devandito complemento, como dedicación, sen que poida dar lugar ao devengo de gratificacións extraordinarias. En todo caso, esta dispoñibilidade non poderá superar as 30 horas anuais, considerándose o tempo que as exceda como horas extraordinarias y retribuíbles ou compensables segundo o previsto neste convenio.
Artigo 8.3.-Xornada laboral.
1. A xornada de traballo do persoal laboral ao servizo do concello será de 37,5 horas semanais, se ben computándose, na súa contía global, anualmente.
O horario será das 8.00 ás 15.00 horas, de luns a venres, e o resto necesario para completar o devandito cómputo anual realizarase mediante as quendas rotatorias de asistencia ao rexistro xeral de documentos os sábados, e pola asistencia a cursos de formación en escolas ou organismos públicos ou debidamente homologados. Se a oferta de cursos non fose suficiente para atender ao precisado, o concello realizará pola súa conta, ou mediante convenios ou subvencións doutras administracións, as actuaciones formativas que fosen necesarias.
2. O persoal que traballe por quendas adaptará os seus horarios ás necesidades do servizo, horarios que se establecerán anualmente e segundo os casos. O seu cómputo completo diario será equivalente ao do resto do persoal, compensándose o mínimo anual do mesmo xeito que o exposto no parágrafo anterior.
Todo iso sen prexuízo da especial valoración da xornada partida na confección da relación de postos de traballo, en canto que supón unha distorsión horaria a valorar no complemento do posto.
3. Os sábados pola mañá permanecerá aberto o servizo do Rexistro Xeral de Documentos, establecéndose quendas rotatorias entre todo o persoal de oficinas do concello para a súa asistencia, con exclusión dos traballadores incluídos en categorías encadradas nos grupos I e II.
Para estos efectos considerarase como persoal de oficinas aquel que, de conformidade coas funcións legalmente establecidas, poidan ter asignadas tarefas de atención ao público, isto é, os traballadores de categorías inferiores ás anteriores que desenvolvan traballos de carácter administrativo ou auxiliar.
4. Xornada de verán: durante o período comprendido entre o 1 de xullo e o 31 de agosto (ambos os dous inclusive) quedará establecido o horario de verán, que será de 8.30 a 14.30, sen que poida ser menoscabado a xornada de traballo en cómputo anual.
Excepcionalmente, cada departamento poderá establecer certas modificacións na distribución horaria da xornada, coa autorización da alcaldía.
Finalmente, respecto ao persoal de obras o horario de verán quedará establecido de 7.00 horas a 13.00 horas, co fin de paliar os efectos derivados dunha excesiva calor no esforzo físico.
5. Tempo de traballo efectivo.
a) Todo o persoal en réxime de xornada continuada desfrutará dunha pausa de vinte minutos na xornada, computándose como de traballo efectivo.
b) O persoal en réxime de xornada partida, desfrutará de dúas pausas de 15 minutos, distribuídas nas dúas partes da xornada laboral, e no medio de cada unha delas repectivamente, computándose como de traballo efectivo.
c) O tempo de traballo computarase de modo que tanto ao comezo como ao remate da xornada diaria, o/a traballador/a se atope no seu posto de traballo, considerándose como traballo efectivo aquel que sexa imprescindible para recoller, ordenar e gardar roupa, materiais e útiles de traballo. A mesma consideración terá o tempo utilizado para cumprir coas normas de seguridade e hixiene.
d) Para o persoal que desenvolva a súa actividade en lugares de traballo non fixos ou itinerantes, o cómputo da xornada normal de traballo comezará a partir do lugar de recollida ou reunión establecido ou centro de control tanto na entrada como na saída do traballo.
6. Adaptación da xornada laboral.
Logo de petición motivada do traballador e autorización expresa de alcaldía (con informe previo do xefe da área que corresponda) poderanse modificar a distribución horaria da xornada laboral, sempre que non supoña unha diminución do horario de atención ao público e non se menoscabe o correcto funcionamento do servizo. A medida adoptada deberá ter certa continuidade.
8.4. Servizos extraordinarios fóra da xornada laboral.
a) Xustificación:
1. Con carácter xeral, prohíbese a realización de horas extraordinarias estruturais.
2. Poderanse realizar servizos extraordinarios fóra da xornada ordinaria de traballo por razóns de prevención ou reparación de sinistros ou danos, imprevistos, ausencias, acumulación de tarefas, interrupcións do servizo, alteracións nas quendas de persoal ou outras circunstancias excepcionais derivadas das actividades propias do servizo público, cando non sexa posible atender estas situacións coa redistribución dos efectivos do cadro de persoal.
3. A atención dos servizos extraordinarios fóra da xornada normal de traballo que respondan as características definidas no parágrafo anterior, excluídas as motivadas por razóns de forza maior, terá carácter voluntario, sen que ninguén poida ser obrigado a facelas nin represaliado pola sua negativa, salvo que as horas correspondentes se inclúan nas de dispoñibilidade especial valorada, como tal, na correspondente RPT. Reitérase que, en todo caso, estas horas de dispoñibilidade especial non superarán as 30 anuais, compuntándose como extraordinarias os excesos.
4. Especificamente, terán a consideración de servizos extraordinarios as horas necesarias para asistir a xuízos ou comparecencias fóra da xornada de traballo derivadas da prestación do servizo, como de tres horas e media extraordinarias se o xuízo ou comparecencia ten lugar na mesma localidade, e de sete horas se se trata dunha localidade distinta, sen prexuízo da xustificación oportuna.
Igualmente, consideraranse horas extraordinarias as consumidas polo persoal que realice traballo por quendas na espera do relevo correspondente.
b) Autorización:
Os reponsables dos servizos ou unidades administrativas, ante un suposto dos previstos no punto 2, emitirán, con cartacter preceptivo e previo, o correspondente informe-proposta de realización de servizos extraordinarios indicando as causas que os xustifican, a data e a hora de realización, a previsión do número de horas e a relación do persoal afectado. Este informe enviarase á alcaldesa ou ao concelleiro delegado para solicitar a autorización previa, que deberá formalizarse mediante decreto da alcaldía e será amosada aos traballadores/as afectados antes da realización dos servizos extraordinarios.
Os responsables dos servizos ou unidades administrativas responderán persoalmente da certeza e efectividade da realización de servizos extraordinarios, así como da veracidade dos condicionamentos aludidos en puntos anteriores que xustifiquen a súa realización.
c) Control:
1. Para os efectos de control e compensación, sempre que un traballador/a ou grupo de traballadores/as realice servizos extraordinarios fóra da xornada normal, o responsable do servizo elaborará unha relación mensual na que figure a identificación dos traballadores/as, as horas traballadas, a data da súa realización e a cuantificación das horas realizadas en total, que será exposta no taboleiro de anuncios e enviada á subunidade de persoal, entregándoselle unha copia aos traballadores/as afectados. A subunidade de persoal enviará outra copia aos representadas legais dos traballadores.
2. Co fin de repartir equitativamente os traballos realizados fóra da xornada normal, nos servizos especiais estableceranse listas do persoal ordenado por categorías profesionais e alfabeticamente. As tarefas extraordinarias asignaranse pola orde correlativa que figura na lista. Ningún traballador/a repetirá na quenda de dispoñibilidade ata que sexa esgotada pola totalidade dos da lista, a salvo de baixas laborais ou calquera outra causa que implique suspensión na prestación do servizo.
Se, chegado o momento de realizar tarefas extraordinarias, o traballador/a que corresponde por orde de lista non pode atendelas por lle coincidiren co servizo ordinario, manterase no mesmo lugar da lista.
3. Establécese o seguinte límite de horas extraordinarias:
-2 horas diarias cando supoñan prolongación de xornada.
-14 horas mensuais.
-80 horas anuais.
O cómputo refírese a cada traballador, e non se atopan comprendidas nel as horas que obedezan a supostos excepcionais debidos a emerxencias ou causas de forza maior.
d) Compensación:
1. A realización de traballos fóra da xornada ordinaria compensaranse con horas libres, a razón dunha hora e media por cada extraordinaria traballada. As horas de compensación acumularanse preferentemente ata chegar a completar xornadas laborais enteiras. En todo caso, o persoal terá dereito a dispoñer dos días libres de compensación no prazo dos dous meses seguintes á data da realización.
Cando os servizos extraordinarios se realicen en domingo, festivo ou de noite compensaranse en todo caso con dúas horas por cada hora traballada.
Tendo en conta as necesidades do servizo, o traballador/a poderá propoñer que se substitúa a compensación en horas pola compensación en diñeiro, nas cuantías que para cada nivel estableza no capítulo de retribucións.
De ser o caso, o pagamento das horas extraordinarias procurarase incluír na nómina do mes seguinte ao da data da resolución.
2. A comisión de seguimento do Concello de Mos revisará a aplicación práctica dos procedementos de xustificación, autorización e compensación definidos neste acordo.
8.5. Traballo en período nocturno e festivo.
Entenderase por traballo en período nocturno o efectuado entre as 10.00 da noite (22.00 p.m.) e as 7.00 da mañá (7.00 a.m.).
Entenderase por traballo en período festivo o realizado no tempo que medie entre as 22.00 horas da véspera e as 22.00 horas de cada domingo ou festivo.
A nocturnidade valorarase como un elemento integrante do complemento de posto na correspondente relación de postos de traballo do concello.
8.6. Pausa mínima entre cada xornada.
Calquera que sexa o réxime de organización do traballo de cada servizo municipal, entre o final dunha xornada e o comezo da seguinte mediarán como mínimo 12 horas.
Artigo 8.7.-Vacacións anuais.
1. As vacacións terán a duración dun mes natural ou de 22 días hábiles anuais por ano completo de servizo ou na proporción correspondente ao tempo de servizos efectivos prestados, debendo desfrutarse obrigatoriamente dentro do ano natural, en períodos mínimos de 5 días hábiles consecutivos, conforme a planificación dos calendarios que se efectúe en cada departamento ou servizo municipal, logo de consulta coa representación legal. Para estes efectos, non serán considerados días hábiles os sábados nos servizos ordinarios.
No suposto de ter completado os anos de antigüidade na Administración reflectidos no seguinte cadro, terase dereito a desfrutar adicionalmente os seguintes días de vacacións:
15 anos de servizo: 1 día hábil.
20 anos de servicio: 2 días hábiles.
25 anos de servizo: 3 días hábiles.
30 ou máis anos de servizo: 4 días hábiles.
2. Desfrutaranse preferentemente e con carácter xeral entre o 15 de xuño e o 15 de setembro, respectando sempre as necesidades do servizo.
3. No caso do persoal que traballa a quendas, non poderá comezar o período vacacional en descanso semanal establecido.
4. No suposto de baixa por maternidade, interrompirase o cómputo do período vacacional e continuarase unha vez recuperada a alta pola traballadora, de acordo coas necesidades do servizo.
As enfermidades ou accidentes que se produzan no período vacacional non suspenderán nin interrompirán este, salvo que a súa gravidade exixise de internamento hospitalario e que impliquen unha diminución efectiva do tempo de vacacións desfrutado por debaixo das tres semanas, tempo mínimo fixado polo convenio 132 da Organización Internacional do Traballo, ratificado por España por Instrumento do 16 de xuño de 1972 (BOE do 5 xullo de 1974) que forma parte do ordenamento interno en virtude dos artigos 96 da Constitución e 1.5º do Código Civil.
5. O plan de vacacións anuais será elaborado antes do 1 de abril de cada ano, para a súa negociación cos representantes dos/as traballadores/as, de modo que cada traballador/a poida coñecer as datas que lle correspondan, polo menos con dous meses de antelación á data do comezo daquelas.
6. Nos servizos onde poidan producirse colisión de intereses respecto ao desfrute das vacacións, organizaranse as quendas de forma obrigatoria, de xeito rotativo, comezando en primeiro lugar por aqueles traballadores que teñan fillos en idade escolar (menores de 14 anos) e en segundo lugar os de maior antigüidade.
7. As vacacións non poderán ser compensadas en metálico nin en todo nin en parte, agás cando no transcurso do ano se produza a extinción da relación de emprego do/a traballador/a ou sexa declarado este en situación de excedencia ou de suspensión de funcións e aínda non teña desfrutado ou completado na súa totalidade o desfrute do período vacacional. En todo caso, deberase xustificar que non se puideron disfrutar as vacacións con anterioridade.
8. No suposto de producirse colisión de intereses entre o/a traballador/a afectado pola enfermidade ou por accidente e aqueloutros do seu mesmo servizo, que xa as teñen programadas, terán estes últimos preferencia sobre aquel, que en todo caso haberá de supeditarse ás necesidades do servizo.
9. O calendario anual de vacacións poderá ser modificado con carácter individualizado, trala solicitude dos/as interesados/as, sempre que non exista oposición, fundamentada en razóns obxectivas do servizo, e non se afecte a intereses de terceiros no ámbito das quendas establecidas.
10. A traballadora embarazada terá dereito a escoller a data das súas vacacións regulamentarias, sempre e cando as una sen solución de continuidade á baixa por maternidade.
Artigo 8.8.-Permisos.
Sen prexuízo do sinalado pola lexislación vixente no eido funcionarial, á que se remite este convenio, establécese, así mesmo, o seguinte réxime de permisos:
8.8.1. O pai traballador poderá desfrutar dun permiso retribuído de 3 ou 5 días laborables, depen
dendo de se o suceso se produce dentro ou fóra da localidade, por nacemento ou adopción de fillo/a, computables desde a data de nacemento ou chegada ao fogar do adoptado/a.
8.8.2. Por enfermidade grave ou falecemento dun familiar dentro do primeiro grao de consanguinidade ou afinidade 3 días, e 5 días se o suceso se produce fóra da localidade.
Ademais aplicaranse os seguintes permisos retribuídos:
a) Falecemento:
-Irmáns, xenros e noras: 2 días.
-Avós, cuñados, netos e sogros: 2 días.
Estes permisos serán de 4 días sempre que o suceso se produza fóra da localidade de residencia.
b) Para estes efectos considerarase coma graves as enfermidades ou accidentes que cumpran os seguintes requisitos:
No caso de enfermidade, que requira internamento hospitalario.
No caso de accidente, parte expedido por facultativo en que figure o prognóstico de grave ou moi grave.
No caso de enfermidades ou accidentes que non teñan a consideración de graves, o permiso concederase exclusivamente cando se trate de persoas que convivan no domicilio do solicitante, (acreditando tal situación co censo, padrón municipal ou informe médico), e este xustifique que non existe no domicilio ningunha outra persoa que poida atender o enfermo. A duración deste permiso será de dous días.
En casos excepcionais de enfermidade de familiares ou persoas que convivan no domicilio do solicitante e afecten gravemente o normal desenvolvemento da vida familiar, o alcalde poderá autorizar permisos, redución de xornadas ou xornadas especiais en tanto se soluciona a situación.
8.8.3. Permiso para acompañamento á consulta médica a menores de 12 anos e maiores de 70 anos, ou familiares ata o primeiro grao de consanguinidade ou afinidade e que convivan no mesmo domicilio e parellas de feito e convivintes (acreditando tal situación) e que teñan unha discapacidade superior ao 33%, polo tempo necesario e debendo xustificarse con parte de asistencia á consulta.
8.8.4. Permiso por acudir a consultas, tratamentos e exploracións de tipo médico durante a xornada de traballo, os traballadores/as terán dereito a permiso, sempre que estea debidamente xustificado, e sempre que non se poida acudir fóra do horario de traballo.
Quen por razón de garda legal, teña ao seu coidado directo algún menor de 6 anos, a un ancián ou a un diminuído psíquico ou físico que non desempeñe
ningunha actividade retribuída e que requira unha especial dedicación, terán dereito a unha redución da xornada total ordinaria entre polo menos un terzo e un máximo da metade da súa duración, sufrindo a conseguinte diminución proporcional das retribucións.
8.8.5. Por traslado de domicilio: 1 días hábil se ten lugar dentro da mesma localidade ou 3 días hábiles se é en localidade distinta, non podendo repetirse o permiso por este concepto máis dunha vez ao ano.
8.8.6. Permiso para asistencia a exames finais ou parciais liberatorios, así coma probas selectivas que se celebren dentro da xornada normal de traballo, 1 día, ampliándose polo tempo necesario e imprescindible cando se celebren fóra do termo municipal.
No caso de que o exame se celebre fóra da xornada normal de traballo, deberá mediar un tempo mínimo de dúas horas entre a finalización da xornada e o comezo do exame.
Deberán ser autorizados polo alcalde ou delegado de persoal e deberán xustificarse cun certificado de asistencia en que conste a data de celebración e o tempo de duración, que deberá ser presentada nos cinco días seguintes á data do exame.
8.8.7. Permiso por asuntos persoais: nove días ao ano, sen necesidade de xustificación, respectando sempre as necesidades do servizo.
8.8.8. Polo tempo preciso para cumprimento dun deber inescusable de carácter público ou persoal. Para a realización destes deberes os traballadores terán dereito ao permiso polo tempo necesario para o seu cumprimento, sempre e cando non se poidan facer fóra da xornada normal de traballo, e deberán acreditalo documentalmente.
8.8.9. Permisos non retribuídos.
Por asuntos propios poderanse conceder licenzas sen retribuír, dunha duración determinada que non poderá exceder de tres meses cada dous anos.
8.8.10. Retribución nos casos de ILT.
Será de aplicación para o previsto na lexislación vixente para os empregados/as públicos/as da Administración xeral do Estado.
Artigo 8.9.-Licenzas.
Sen prexuízo do sinalado pola lexislación vixente no eido funcionarial, á que se remite este convenio, establécese así mesmo o seguinte réxime de licenzas:
8.9.1. Licenzas por matrimonio:
Por razón de matrimonio propio, o/a traballador/a terá dereito a unha licenza de 15 días naturais, que poderán sumarse ás vacacións anuais.
8.9.2. Licenza por maternidade, adopción e paternidade.
Neste punto seguirase o previsto legalmente.
8.9.3. Licenza por realización de estudos.
a) O persoal terá o dereito e o deber de realizar cursos de perfeccionamento e promoción profesional sobre materias relativas ao posto de traballo que ocupa, ou para poder acceder a outro distinto e/ou de superior categoría.
b) Poderá concederse licenza para realizar estudos ou cursos en materia directamente relacionada co posto de traballo, despois de solicitalo presentando no rexistro xeral e con fundamento na xustificación na súa asistencia e da necesidade ou non para o servizo que preste o/a traballador/a. No caso de concederse con carácter de comisión de servizos o/a traballador/a terá dereito a percibir toda a súa remuneración e as indemnizacións previstas.
Artigo 8.11.-Concreción do cómputo dos días de permiso ou licenza.
Nas referencias feitas no presente capítulo a días de permiso ou licenzas, entenderanse feitas a días naturais, sexan laborables ou non, agás no relativo a permisos por asuntos propios que se entenderán sempre como días laborables.
En todo caso os días de permiso por: traslado de domicilio, asistencia a exames, matrimonio de parentes, enfermidades, accidentes ou falecemento de familiares deberán de coincidir necesariamente co día en que se produza o evento.
Artigo 8.12.-Excedencia por coidado de fillos.
O persoal integrado no eido de aplicación deste convenio terá dereito a un período de excedencia, con dereito a reserva de posto de traballo, non superior a tres anos para atender o coidado de cada fillo, tanto cando o sexa por natureza ou por adopción, contados desde a data de nacemento deste ou da adopción. Os sucesivos fillos darán dereito a un novo período de excedencia, que porá fin ao que se viñese desfrutando. Cando o pai e a nai traballe, só un deles poderá exercer este dereito.
O tempo de desfrute da excedencia recollida neste artigo computará para os efectos de antigüidade. Para os efectos de cotización na Seguridade Social seguirase o disposto no Real decreto 2064/1995, do 22 de decembro, e normativa concordante.
Base IX
Selección, promoción interna, provisión
de postos e situacións administrativas
Artigo 9.1.-Principios xerais de acceso ao Concello de Mos.
O ingreso do persoal ao servizo do concello realizarase a través da oferta de emprego público, con total respecto aos principios básicos de acceso á función pública, de conformidade cos postulados constitucionais de igualdade, mérito e capacidade, establecendo como mecanismos de garantía os seguintes:
1) Publicidade da convocatoria nos diarios oficiais que procedan, e recoméndase que polo menos se
publique nun xornal de tirada provincial, no caso de prazas de persoal fixo e no BOP, e nun xornal de tirada provincial, no caso de prazas de persoal temporal; en todo caso para este último tipo de persoal, e como mínimo, as convocatorias serán expostas e publicadas nos taboleiros de anuncios dos concellos.
2) Nas probas eliminatorias garantirase o anonimato dos aspirantes naquelas probas en que sexa posible.
3) As bases xerais de cada convocatoria, tanto de persoal fixo como temporal, así como para a promoción interna e provisión de postos de traballo serán comunicadas aos representantes dos traballadores, podendo tomar como base calquera proposta de bases de recomendación para a Administración local galega, negociada na Mesa Xeral Galega de Negociación na Fegamp ou noutros ámbitos de negociación supramunicipais.
4) Os tribunais e/ou comisións de selección estarán integrados, de conformidade co Decreto 364/1995, do 10 de marzo, de ingreso do persoal ao servizo da Administración do Estado e lexislación autonómica de aplicación, por un número impar de membros, non inferior a cinco, cos seus respectivos suplentes, debendo posuír a totalidade destes un nivel de titulación igual ou superior ao exixido para o ingreso no grupo e categoría profesional de que se trate, e dos/as que formarán parte, con voz e voto un representante designado polo comité de empresa. Este persoal poderá ser funcionario ou laboral fixo.
5) En ningún caso poderá constituír como mérito para acceder á función pública o ter desempeñado un posto de traballo con carácter eventual (de confianza ou asesoramento especial).
Artigo 9.2.-Oferta de emprego público.
O Concello de Mos adaptará as súas ofertas de emprego público os seguintes criterios:
1. Logo da aprobación dela darásellse conta aos representantes dos traballadores.
2. Nas ofertas de emprego público deberá figurar o número porcentual que a lexislación vixente reserva a persoas con minusvalidez, especificando a denominación e características das prazas.
Artigo 9.3.-Proceso selectivo.
1. En todo caso seguirase o disposto no Regulamento xeral de ingreso do persoal ao servizo da Administración xeral do Estado e de provisión de postos de traballo e promoción profesional dos funcionarios civís da Administración xeral do Estado, e ao Real decreto 896/1991, do 7 de xuño, polo que se aproban as regras básicas e os programas mínimos a que debe axustarse o procedemento de selección dos funcionarios da Administración local. Así mesmo, é de aplicación a Lei 4/1988 de función pública galega por remisión do R.D.L. 781/1986 polo
que se aproba o texto refundido de disposicións vixentes en materia de réxime local.
En concordancia coa normativa mencionada, tamén se seguirá nesta materia o disposto no Decreto 95/1991, do 20 de marzo, polo que se aproba o Regulamento de selección de persoal da Administración da Comunidade Autónoma de Galicia.
2. A extensión e profundidade dos programas adecuaranse aos niveis de titulación exixidos e á especialidade profesional da correspondente categoría.
Artigo 9.4.-Selección do persoal e laboral temporal.
1. A selección do persoal laboral temporal se fará de acordo co sistema selectivo que se determine en cada convocatoria, respectando os principios de igualdade, mérito e capacidade, así como o de publicidade. O referido sistema deberá permitir a máxima axilidade na selección, en razón da urxencia requirida para o desempeño transitorio dos postos de traballo ou das funcións correspondentes.
2. Para a selección de persoal laboral temporal, as convocatorias de prazas por quenda libre para persoal fixo poderán prever a constitución de listas de espera dos aspirantes, tendo en conta para estes efectos as puntuacións obtidas nas distintas probas selectivas ou a valoración dos servizos prestados en postos de natureza semellante nas administracións públicas.
Prevese neste convenio a redacción dunhas bases xerais reguladoras do acceso a postos de traballo de carácter temporal, sendo obxecto dela a regulación das denominadas bolsas de traballo.
3. Os servizos prestados temporalmente poderán terse en conta para o acceso a prazas fixas do cadro de persoal, nos termos que establezan as bases específicas de cada convocatoria.
Artigo 9.5.-Promoción interna.
1. A promoción interna consiste no acceso desde categoría ou grupos dun grupo de titulación a outro do inmediato superior.
A promoción profesional haberá de constituír un instrumento indispensable nun modelo avanzado de carreira profesional na función pública.
2. Como criterios xerais en materia de promoción teranse en conta os seguintes:
a) A promoción deberá ser o instrumento para incrementar a capacidade de traballo dos/as empregados/as públicos e, en definitiva, os niveis de motivación e integración.
b) A promoción deberá basearse no esforzo profesional, o historial profesional e a carreira, a formación e cualificación adquiridas, debendo ser tamén obxecto de consideración a antigüidade.
c) De acordo con estes criterios, no ámbito do Concello de Mos, deberán efectuarse procesos de promoción, separados dos de ingreso, que se desenvolverán en convocatorias independentes.
d) O sistema selectivo será o previsto na relación de postos de traballo.
3. Requisitos:
Para participar en probas de promoción interna deberán posuír unha antigüidade de, polo menos, dous anos no corpo ou escala á que pertenzan o día da finalización do prazo de presentación de solicitudes de participación e posuír a titulación e o resto dos requisitos establecidos con carácter xeral para o acceso ao corpo ou escala ao que aspire a ingresar.
Eximirase os/as candidatos/as do exame daquelas materias cuxo coñecemento fose acreditado suficintemente nas probas de ingreso ás categorías ou grupo profesional de orixe. Para fixar esta excepción tomarase como referencia a última convocatoria.
Artigo 9.6.-Sistemas de promoción.
1. A promoción dentro dun mesmo grupo de titulación poderá facerse polo sistema de concurso de xeito motivado e negociado, e as reclasificacións por reasignación de efectivos tamén pola superación de cursos específicos.
2. Os procesos de promoción interna regularanse basicamente polos mesmos procedementos que os indicados para o ingreso, polo que se seguirá o disposto no Regulamento xeral de ingreso do persoal ao servizo da Administración xeral do Estado e de provisión de postos de traballo e promoción profesional dos funcionarios civís da Administración xeral do Estado, e ao Real decreto 896/1991, do 7 de xuño, polo que se aproban as regras básicas e os programas mínimos a que debe axustarse o procedemento de selección dos funcionarios da Administración local.
En concordancia coa normativa mencionada, tamén se seguirá nesta materia o disposto no Decreto 95/1991, do 20 de marzo, polo que se aproba o Regulamento de selección de persoal da Administración da Comunidade Autónoma de Galicia.
A fase de concurso terá como puntuación máxima o 40% do total da puntuación total.
Artigo 9.7.-Relacións de postos de traballo.
1. Ao abeiro do disposto no artigo 16 da Lei 30/1984, do 2 de agosto, de medidas para a reforma da función pública. O Concello de Mos aprobará antes do remate do ano 2004, a relación dos postos de traballo existentes na súa organización.
2. Na relación comprenderase, os postos de traballo do persoal, o número e as características dos que poidan ser ocupados por persoal eventual.
3. Nas relacións de postos de traballo incluiranse en todo caso a denominación e características esenciais dos postos, os requisitos exixidos para o seu desempeño, a categoría profesional e réxime xurídico aplicable.
Entre as características esenciais dos postos de traballo e os requisitos exixidos para o seu desempeño deberán figurar necesariamente o tipo de posto, o sistema de provisión e os grupos e categorías ás que deban adscribirse e, se é o caso, a titulación académica e formación específica necesarias para o correcto desempeño do posto. Igualmente poderán especificarse aquelas condicións particulares que se consideren relevantes no contido do posto ou no seu desempeño.
4. As relacións de postos de traballo serán públicas.
Artigo 9.8.-Provisión de postos de traballo.
A relación de postos de traballo adaptaranse aos seguintes criterios:
1. A provisión de postos de traballo que ten que desempeñar o persoal, así como a formalización de novos contratos de persoal laboral fixo, requirirán que os correspondentes postos figuren detallados nas respectivas relacións de postos de traballo.
2. A provisión de postos de traballo realizarase a través dos sistemas previstos.
3. Os postos de traballo provistos mediante concurso ou libre designación. O persoal que ocupe postos de traballo a través destes sistemas poderán ser removidos polas causas e polo procedemento legalmente establecido.
4. As bases e convocatorias serán públicas no BOP ou da Comunidade Autónoma, e o anuncio das convocatorias no Boletín Oficial del Estado, e conterán necesariamente:
a) Denominación, localización, grupo e categoría.
b) Requisitos exixidos para o seu desempeño, entre os que unicamente poderán figurar os contidos nas relacións de postos de traballo.
c) Prazo de presentación de solicitudes, que en ningún caso poderá ser inferior a 15 días hábiles, contando a partir da publicación.
5. Baremo. Méritos: avaliaranse os que non sexan incompatibles coa lexislación vixente.
Artigo 9.11.-Mobilidade entre administracións públicas.
De conformidade co previsto na lexislación funcionarial, poderase acudir a sistemas de provisión de postos de traballo por traballadores fixos doutras administracións públicas.
Artigo 9.12.-Segunda actividade.
A relación de postos de traballo preverá determinados postos de traballo que poidan ser desempeñados por persoal do concello que teña manifestamente diminuídas as capacidades físicas ou psíquicas para o desempeño da profesión habiltual, sempre e cando non sexa causa de xubilación anticipada ou de incapacidade permanente.
Artigo 9.13.-Incompatibilidades.
A todo o persoal incluído no ámbito de aplicación deste acordo/convenio aplicaráselle o réxime de incompatilidades de conformidade coas normas estatais e autonómicas vixentes na materia.
Artigo 9.14.-Situacións administrativas.
Seguirase o disposto nas disposicións vixentes aplicables para a función pública.
Artigo 9.15.-Uso da lingua galega.
1. Os traballadores/as do Concello de Mos teñen o dereito e o deber de desenvolver a súa actividade laboral e profesional no idioma galego, como lingua da Comunidade Autónoma, e en particular da Administración local, e polo tanto acceder a vías de formación lingüística en relación co seu posto de traballo.
2. O Concello de Mos proporcionará os instrumentos axeitados para propiciar un coñecemento adecuado da lingua galega. Os traballadores/as do Concello de Mos teñen dereito a asistir a cursos de aprendizaxe, perfeccionamento e especialización do idioma galego, dentro do horario de traballo.
3. O tempo investido na asistencia aos devanditos cursos será computado como tempo efectivo de traballo.
No caso de que os cursos de galego non se realicen dentro dun plan de formación lingüística do persoal ao cargo da entidade local ou non sexan organizados por esta, este aboará, se é o caso, e logo da xustificación documental, as axudas de custo e os gastos de desprazamento pertinentes.
Base X
Sistema retributivo
Artigo 10.1.-Estrutura retributiva.
A estrutura retributiva do persoal integrado neste convenio establecerase baixo os seguintes conceptos retributivos:
a) Soldo base, que se asigna en función de cada un dos grupos en que se organiza o persoal laboral, según a tabla de equivalencias contida no anexo I.
b) Antigüidade, computado a rázón de trienios, e será a cantidade que cada ano establezca a lei de orzamentos do Estado para cada grupo, facendo neste caso a equivalencia para o persoal laboral segundo o referido anexo I.
c) Complemento de posto que retribuirá as características permantentes do posto, especialmente a responsabilidade, así como aquelas referidas á dedicación, dificultade, penosidade, nocturnidade, perigosidade, etc. Este complemento deberá ser motivado e detallado na relación de postos de traballo que fará así mesmo unha valoración económica do mesmo. Así mesmo, formará parte del o complemento equivalente ao de destino previsto no anexo I.
d) Complemento produtividade.
e) Gratificacións.
A aplicación efectiva dos citados complementos farase efectiva con ocasión da aprobación da relación de postos de traballo, salvo no referente á antigüidade.
O recoñecemento da antigüidade farase de acordo co previsto na lexislación sobre a función pública, incluíndo o recoñecemento dos servizos previos prestados no caso de devir en persoal fixo ou indefinido.
Todos os traballadores incluídos dentro do ámbito persoal deste convenio terán dereito á percepción de dúas pagas extraordinarias, a razón dunha mensualidade por cada unha delas do soldo base, antigüidade e o 40% do complemento equivalente ao de destino para os funcionarios segundo a categoría e grupo. Estas devengaranse nos meses de xuño e decembro.
O complemento de produtividade está destinado a retribuír o especial rendemento, a actividade extraordinaria e o interese e iniciativa con que o/a traballador/a desempeña o seu traballo.
Correspóndelle ao alcalde ou ao presidente da corporación a distribución da dita contía entre os diferentes programas ou áreas e a asignación individual do complemento de produtividade, con suxeición aos criterios establecidos polo pleno, sen prexuízo das delegacións que poida conferir.
Os criterios de distribución e asignación individual dos complementos de produtividade, serán obxecto de negociación coa representación legal.
As cantidades que perciba cada traballador/a por este concepto serán de coñecemento público, tanto polos demais traballadores/as da corporación como dos representantes legais.
Artigo 10.3.-Gratificacións.
1. As gratificacións, que en ningún caso poderán ser fixas na súa contía nin periódicas no seu devengo, deberán responder a servizos extraordinarios realizados fóra da xornada normal de traballo.
2. Tal e como se establece no artigo 8.3.8.d), a retribución dos servizos extraordinarios terá carácter excepcional, debendo ser compensados preferentemente en tempo libre. En todo caso, cando se dean situacións de excepcionalidade previstas no dito artigo que impiden a compensación en tempo libre, os servizos extraordinarios serán retribuídos co seguinte criterio:
a) Cada hora extraordinaria traballada dentro da xornada laborable e diurna retribuirase co valor dunha hora normal incrementado no 50%.
b) Cada hora extraordinaria traballada en horario nocturno retribuirase co valor dunha hora normal incrementado no 100%.
c) Cada hora extraordinaria traballada en sábados non laborables, días libres, domingos e festivos,
retribuirase co valor dunha hora normal incrementada nun 100%.
d) Cando concorran as dúas circunstancias de festividade e nocturnidade, os incrementos acumularanse ata un 175% sobre o valor da hora normal.
3. O valor-prezo da hora normal de traballo será o resultado de dividir a retribución bruta mensual do/a traballador/a (deducidos os trienios e a produtividade) entre 22 días laborais efectivos do mes, e o resultado desta división, pola súa vez, entre 7 horas de traballo ao día.
Artigo 10.6.-Indemnizacións por razóns de servizo.
Faise unha remisión total ao previsto no Real decreto 462/2002, do 24 de maio, polo que se regula as indemnizacións por razón de servizo. A asistencia a tribunais ou comisións de selección, acceso ou promoción, implicará a correspondente indemnización no caso de que teña lugar fóra da xornada laboral.
Artigo 10.7.-Gratificación especial.
Para todo o persoal que por necesidades do servizo, se vexa obrigado a traballar as noites dos días 24 e 31 de Nadal, deberán compensarse cunha gratificación especial, igual ao valor dobre dunha xornada normal de traballo efectivo.
Artigo 10.8.-Nómina.
Todas as percepcións do persoal ao servizo do Concello de Mos realizaranse a través da nómina, establecéndose a prohibición de facelo doutro xeito. O pagamento da nómina realizarase o penúltimo día de cada mes. A nómina que se deriva do Libro rexistro de persoal, deberá conter todos os datos persoais precisos e os conceptos retributivos detallados e en concreto, sempre de xeito claro, o importe bruto, as deducións e o importe líquido, procurando a maior transparencia e claridade posibles.
Base XI
Acción social
Artigo 11.1.-Constitución dun fondo social.
1. Co fin de mellorar o benestar social dos empregados/as público/as locais, durante a vixencia deste acordo constituirase un fondo social consignando orzamentariamente cada ano, un equivalente ao 0,5% da masa salarial de todo o persoal laboral, para financiar accións e programas de carácter social.
2. As accións financiables con cargo a este fondo serán obxecto de negociación na mesa xeral de negociación.
3. As contías e as normas de xestión regularanse por un regulamento ou normas de xestión de acción social, que deberá ser aprobado polo Pleno da Corporación.
Artigo 11.2.-Anticipos.
1. Todo traballador/a poderá percibir un anticipo do seu salario sen xuro, que non excederá do importe de tres mensualidades líquidas e, en ningún caso, de 3.000 A.
2. Desde o mes seguinte á percepción do anticipo detraerase da nómina do traballador/a a cantidade correspondente a dividir a contía global do anticipo entre o número de mensualidades escollido polo traballador/a para a súa devolución que en ningún caso poderá ser superior aos 18 meses.
3. O/A traballador/a non poderá solicitar un novo anticipo ata que non remate o período de amortización do anteriormente solicitado. Todos os anticipos están vinculados ao vencemento ou finalización do contrato do traballador.
4. Para este cometido, o concello preverá a cantidade de 24.000 A no capítulo orzamentario correspondente e na condición de «saldo vivo».
No caso de concorrencia de varias solicitudes, darase preferencia a aqueles traballadores que non solicitasen anticipo con anterioridade e aos que teñan a nómina máis baixa. As dificultades en caso de concorrencia serán resoltas polo que ao respecto sinale a comisión paritaria.
Artigo 11.3.- Asistencia xurídica.
O Concello de Mos, que asume este convenio, garantirá a prestación de asistencia xurídica especializada a todos os traballadores que a precisen por razón de conflitos con terceiros derivados da prestación do servizo.
Artigo 11.4.-Seguros.
1. O concello asumirá as posibles responsabilidades civís que puidesen derivarse de prestación do servizo do seu persoal, excepto no caso de dolo ou neglixencia grave debidamente probada. Para estes efectos, o concello deberá subscribir unha póliza que garanta unha cobertura adecuada por este concepto.
Base XII
Réxime disciplinario
Artigo 12.1.-Réxime disciplinario.
1. O persoal poderá ser sancionado pola comisión das faltas tipificadas, e a través do procedemento establecido no Real decreto lexislativo 781/1986, do 18 de abril, Real decreto 33/1986, do 10 de xaneiro, e Decreto 94/1991, do 20 de marzo, polo que se aproba o Regulamento de réxime disciplinario dos funcionarios da Administración da Comunidade Autónoma de Galicia.
O réxime disciplinario establecido enténdese sen perxuízo da responsabilidade civil ou penal en que poidan incorrer os funcionarios, a cal se fará efectiva na forma que determine a lei.
2. En todo caso garantirase a audiencia do interesado e a presentación pola súa parte das alegacións que estime oportunas ao longo do procedemento así
como a audiencia dos/as delegados/as de persoal. Darase conta aos órganos de representación do persoal da incoación e resolución destes expedientes. Non obstante, para o caso de que o traballador así o solicite, a participación dos órganos representativos do persoal poderá efectuarse en todo o proceso, para o que se lle dará traslado de cantas actuacións teñan lugar nel.
Base XIII
Consolidación de emprego temporal e procesos
de funcionarización
Artigo 13.1.-Consolidación de emprego temporal.
Co obxectivo de axilizar os procesos de consolidación de emprego temporal de natureza estrutural e permanente no Concello de Mos, con carácter previo á aprobación dos cadros de persoal e relacións de postos de traballo para 2004, poranse en práctica as seguintes medidas:
a) Analizarán as prazas e tarefas desempeñadas por persoal temporal que teñan carácter permanente ou estrutural, e proporán a creación das correspondentes prazas no cadro de persoal laboral, ou funcionario segundo proceda en relación coas tarefas desempeñadas e ao abeiro do disposto para estes efectos na lexislación vixente.
b) As prazas e postos sinalados incluiranse con carácter xeral nas RPT.
c) A consolidación de emprego deberá realizarse de acordo coas necesidades de planificación estratéxica de recursos humanos. En consecuencia, poderá comportar a recolocación de prazas e postos de acordo coas necesidades dos servizos e trala negociación coas organizacións sindicais, sen que a citada recolocación determine unha diminución do valor dos méritos que poida adoptar o persoal temporal.
d) A convocatoria dos procesos selectivos para a substitución do emprego interino ou consolidación do emprego temporal estrutural e permanente efectuarase de acordo cos principios de igualdade, mérito, capacidade e publicidade, e mediante os sistemas selectivos de oposición, concurso ou concurso-oposición. Neste último caso, na fase de concurso poderían valorarse, entre outros méritos, a experiencia nos postos de traballo obxecto da convocatoria.
e) Os procesos de consolidación non deberán supoñer aumento ou diminución de efectivos.
Artigo 13.2.-Procesos de funcionarización.
Os procesos de funcionarización responden á necesidade de adaptar á normativa vixente o réxime xurídico (funcionario, laboral), dos postos de traballo das entidades locais. Esta adaptación reviste un maior interese despois da publicación da Lei 5/1997, da Administración local de Galicia, que determina os postos que poden ser desempeñados en réxime laboral, precisando a regulación contida no artigo 15 da Lei 30/1984. De acordo co sinalado, o Concello de Mos, con carácter previo á aprobación dos cadros
de persoal e relacións de postos de traballo para 2004, porán en práctica as seguintes medidas:
1. De acordo coa normativa vixente, e trala negociación sindical, estudaranse os correspondentes procesos de funcionarización que serán aplicables ao persoal que ocupe postos de traballo que deban desempeñarse en réxime funcionarial. Aos procesos de funcionarización seranlles aplicados como mínimo os seguintes criterios:
a) Seralles de aplicación o proceso de funcionarización e, en consecuencia, poderán participar neste, aqueles traballadores contratados en réxime laboral á entrada en vigor da Lei 23/1988, que modifica o artigo 15 da Lei 30/1984 que ocupen un posto que deba ser desempeñado en réxime funcionarial.
b) Para acceder ás correspondentes prazas de persoal funcionario os aspirantes deberán reunir os requisitos xerais de acceso á función pública local, de acordo coa normativa vixente.
c) As probas selectivas serán adecuadas ao nivel profesional do corpo ou escala correspondente.
d) As convocatorias poderán ser sectorizadas e exixiranse coñecementos relacionados coas tarefas que se desenvolvan na área de actividade correspondente.
e) Os plans de emprego poderán establecer criterios específicos en particular sobre as oportunidades dos candidatos para concorrer ás probas selectivas.
f) Os procesos de funcionarización non poderán afectar ás expectativas do persoal funcionario e laboral en materia de mobilidade e promoción.
2. As prazas de persoal laboral con contratos declarados indefinidos con ou sen sentenza firme serán incluídas nas relacións de postos de traballo de cada entidade coa condición de funcionario ou laboral segundo se determina na lexislación vixente, e provistas polos procedementos que correspondan en cada caso.
Base XIV
Formación
Artigo 14.1.-Obxectivos.
A formación dos empregados do Concello de Mos constitúe un valor fundamental para calquera proxecto que queira afrontar a modernización desta Administración.
Neste contexto a formación debe ser considerada como unha necesidade e unha obriga, constituíndo un factor básico para incrementar a motivación e a integración dos/as empregados/as públicos/as e un mecanismo eficaz e indispensable para articular a mobilidade e a promoción.
É manifesta, pois, a importancia da formación nunha administración municipal máis eficaz, polo que as súas principais funcións serán as seguintes:
Unha función de adaptación permanente á evolución das profesións e do contido dos postos de traballo e, polo tanto, de mellora das competencias e cualificacións indispensables para incrementar a eficacia e a calidade dos servizos que presta o persoal.
Unha función de promoción que permita a un gran número de empregados evitar o estancamento na súa cualificación profesional.
É unha función de axeitamento e integración, entendidos como mecanismo de planificación estratéxica dos recursos humanos.
Artigo 14.2.-Detección de necesidades e plan de formación.
O Concello de Mos e as centrais asinantes, a través da comisión de seguimento deste acordo, realizarán a detección de necesidades e a súa análise de formación do persoal municipal, co obxectivo de que os plans de formación se elaboren en congruencia cos obxectivos e as prioridades da organización, e se integren na planificación estratéxica dos recursos humanos do concello.
Artigo 14.3.-Acceso aos plans de formación.
1. Todos os/as empregados/as deberán ter a posibilidade de acceder aos plans de formación continua do concello, así como a plans agrupados en que se integre esta Administración local.
2. En todo caso, os/as traballadores/as disporán dun mínimo de 40 horas anuais para dedicar á formación, que serán computadas como tempo de traballo efectivo, sempre que aquela sexa necesariamente realizada dentro da xornada laboral.
3. Aqueles/as traballadores/as que realicen cursos de formación de carácter oficial pertencentes aos plans de formación continuada da FEMP, Fegamp, EGAP, dos propios concellos, organizados por sindicatos, etc., poderán adaptar o seu horario de traballo para a asistencia a eles, computando o tempo investido neles como tempo de traballo efectivo.
Base XV
Saúde e seguridade
Artigo 15.1.-Introdución.
1. Para os efectos de prevención, seguridade e saúde laboral, será de aplicación no Concello de Mos a Lei de prevención de riscos laborais (Lei 31/1995, do 8 de novembro).
2. Como premisa xenérica entendemos que a acción en saúde laboral debe estar dirixida á prevención e ao control dos riscos nos lugares de traballo.
Artigo 15.2.-Funcións de prevención.
1. A alcaldía designará un empregado municipal para ocuparse da actividade de prevención de riscos profesionais. Para estes efectos será oída a representación sindical.
2. As funcións dos responsables de prevención axustaranse ao disposto no artigo 31 da Lei 31/1995, de prevención de riscos laborais.
Artigo 15.3.-Consulta e participación.
1. O exercicio da función de participación en materia preventiva levarase a cabo a través dos delegados de persoal.
2. A representación sindical terá dereito a participar en cada entidade nos procesos de determinación, selección e contratación -se procede- dos sistemas de prestación da cobertura de accidentes de traballo e enfermidades profesionais.
Artigo 15.4.-Delegados de prevención.
1. Os delegados de prevención, de acordo co disposto no artigo 35.4º da Lei 31/1995, do 8 de novembro, serán designados polas organizacións sindicais con representación no concello.
2. A designación dos delegados de prevención deberá realizarse de entre os empregados municipais do concello.
3. No Concello de Mos, en relación co número de traballadores/as fixos/as ou temporais do seu cadro de persoal, designaranse 2 delegados de prevención, un polo persoal funcionario e outro polo persoal laboral.
4. O tempo utilizado polos delegados de prevención para o desempeño das funcións previstas no artigo 36 da Lei de prevención de riscos laborais será considerado como de exercicio de funcións de representación, para efectos de utilización do crédito de horas mensuais retribuídas previsto na letra e) do artigo 68 do Estatuto dos traballadores e a letra d) do artigo 11 da Lei 9/1987, de órganos de representación, e artigo 10.3º da LOLS.
Os empregados nomeados como delegados de prevención que non desfrutasen de ningún tipo de crédito horario, a partir da súa designación contarán co mesmo crédito horario que os delegados sindicais.
5. Os órganos competentes proporcionaranlles aos delegados de prevención os medios e a formación en materia preventiva que resulten necesarios para o exercicio das súas funcións.
6. A formación deberá ser facilitada pola Administración polos seus propios medios ou mediante concerto con organismos ou entidades especializadas na materia.
7. O tempo dedicado á formación en materia de prevención será considerado como tempo de traballo para todos os efectos.
8. No caso da selección da mutua patronal para a cobertura de accidentes laborais e daquelas materias previstas na lexislación vixente, terase en conta a proposta feita polo comité de empresa.
O Concello de Mos asume o compromiso e a obriga de subministrar axeitadamente, en tempo e forma, e suficientemente, a roupa de traballo para todo o
persoal que por razóns do servizo teña a necesidade de utilizala.
O persoal do concello que teña que utilizar roupa de traballo submistrada por el, estará obrigado a coidala, mantela limpa e no mellor estado posible, debendo solicitar outra peza ou pezas cando por desgaste ou accidente, esta ou estas non estean en condicións axeitadas para seren utilizadas.
O concello subministrará a cada traballador que así o precise, roupa de inverno e de verán, coincidindo as entregas cos meses de outubro e maio respectivamente.
A roupa de traballo que por accidente ou outras causas xustificadas quedase inutilizable, será substituída inmediatamente polo concello, debendo o traballador/a entregar a peza ou pezas inservibles.
En ningún caso se poderá utilizar ou usar a roupa de traballo fóra da xornada laboral.
No caso de que se inicie expediente de contratación para a subministración de pezas, darase participación na mesa de contratación aos representantes dos traballadores.
Base XVI
Dereitos sindicais
Artigo 16.1.-Principio xeral.
Os dereitos e garantías sindicais do persoal ao servizo do Concello de Mos rexeranse polo establecido pola Lei orgánica 11/1985, do 2 de agosto, de liberdade sindical (LOLS) modificada pola Lei orgánica 14/1994, do 19 de maio, así como a Lei 9/1987, do 12 de xuño, de órganos de representación, determinación das condicións de traballo e participación do persoal ao servizo das administracións públicas, á Lei 9/1987, do 12 de maio (LORP), de representación, determinación das condicións de traballo, e participación do persoal a servizo das administracións públicas e o establecido no Estatuto dos traballadores respectivamente, en todo o referido a este, así como o convenio 151 da OIT, do 27 de xuño de 1978, sobre a protección do dereito de sindicación e os procedementos para determinar as condicións de emprego nas administracións públicas. Así mesmo, na Administración local de Galicia, e en virtude deste acordo marco negociado coa Fegamp, poderán establecerse bolsas de horas sindicais.
Artigo 16.2.-Garantías e facultades dos representantes dos/as traballadores/as.
Os/as delegados/as de persoal ou membros dos órganos de representación electos terán as seguintes garantías e facultades:
Audiencia nos supostos de seguirse procedemento disciplinario a un deles, sen prexuízo do/da interesado/a que se regule no dito procedemento.
Expresar individualmente e colexiadamente, con liberdade, as súas opinións nas materias concernentes á esfera da súa representación, podendo con
feccionar, publicar e distribuír as informacións de interese profesional, laboral e social. Para estes efectos, as entidades locais disporán a colocación ás suas expensas de taboleiros de anuncios para a exposición con carácter exclusivo para os órganos de representación, de calquera información do tipo da anteriormente citada, en todos os centros de traballo pertenecentes ás ditas entidades, en lugares adecuados e visibles do centro, de forma que se garanta a publicidade máis ampla do que se expoña. Así mesmo, a autoridade ou órgano competente da entidade respectiva deberá facilitarlles aos órganos de representación a utilización de medios e materiais de traballo para a confección das informacións antes citadas, sempre que se efectúe de forma racional e moderada e non prexudique o normal funcionamento dos servizos.
Non poder ser sancionados disciplinariamente nin discriminados no seu traballo, promoción económica ou profesional, nin trasladados con carácter forzoso en razón precisamente do desempeño da súa representación, durante o seu mandato, nin dentro dos dous anos seguintes a expiración deste.
Dispoñer dun número de 15 horas mensuais das correspondentes á sua xornada de traballo, sen diminución das súas retribucións, para o exercicio das súas funcións de representación. No cómputo das asignacións horarias excluirase o tempo investido na asistencia a sesións de comisións informátivas ou órganos do concello ou a reunións promovidas por este e a negociacións colectivas de ámbito funcional do concello.
Serlles admitida a súa abstención ou recusación no suposto de seren designados como instrutor/a ou secretario/a nun expediente disciplinario e concorra unha causa prevista legalmente na Lei 30/1992.
Artigo 16.3.-Capacidade.
Os delegados de persoal ou órganos de representación terán capacidade xurídica para exercer accións administrativas ou xurídicas en todo o relativo ao ámbito das súas competencias por decisión maioritaria dos seus membros.
Artigo 16.4.-Competencias.
1. Os delegados de persoal ou órganos de representación sindical terán as seguintes competencias:
a) Recibir a máis completa información dos asuntos que afecten o persoal da respectiva entidade local, isto por conduto dos responsables de persoal desta.
b) Investigar e informarse, por iniciativa propia, de todas as cuestións que afecten o persoal agás os que afecten a intimidade persoal, dispoñendo para tal fin de acceso, consulta e reprodución gratuíta de toda a documentación relativa ás ditas cuestións, mediando solicitude e autorización por escrito para o efecto da alcaldía ou concellaría delegada.
A consulta implicará a adopción das medidas que procedan para evitar o extravío de documentos e permitirase sen prexuízo das responsabilidades en
que os solicitantes puidesen incorrer por vulneración do deber de sixilo ou reserva a que están obrigados por razón das súas funcións.
c) Formar parte ou designar os seus representantes en cantos tribunais de selección de persoal teñan lugar na entidade local concreta, sexa a selección para persoal laboral ou funcionario ou sexa para promoción interna, exercendo de pleno dereito con voz e voto. Para tal fin os representantes dos traballadores, sexa a través do comité de empresa, da xunta de persoal ou como representación unitaria, nomearán un traballador/a de igual ou superior categoría e titulación á praza ou prazas ofertadas, podendo ser ou non un dos delegados, para que integren o tribunal.
d) Participar e colaborar así como informar xunto cos delegados de prevención, en materia de prevención de riscos laborais e determinación das condicións de traballo.
e) Convocar reunións de persoal ou asembleas de traballadores durante a xornada de traballo. Neste sentido, están lexitimados para convocar reunións ou asembleas de persoal dunha entidade local, de sector ou no seu conxunto:
a) Organizacións sindicais, ou a través dos delegados sindicais.
b) Órganos de representación electos.
c) Calquera colectivo público, sempre que o seu número non sexa inferior o 40% do colectivo afectado.
Artigo 16.5.-Exercicio do dereito de reunión.
a) Formularse cunha antelación mínima de corenta e oito horas, salvo en casos excepcionais.
b) Sinalar a hora, o lugar e a data da celebración.
c) Remitir datos dos asinantes que acrediten estar lexitimados para convocar a reunión ou asemblea.
d) Se no prazo de 24 horas seguintes á data en que se rexistrou a solicitude de autorización, non se formulasen obxeccións por escrito ao respecto, poderá celebrarse sen outro requisito posterior.
e) As reunións e asembleas poderán ter carácter xeral ou realizarse por servizos, dependencias ou centros de traballo.
f) Non existirá ningún tipo de limitación para celebrar reunións fóra da xornada de traballo, salvo a seguridade de instalacións e dependencias e que a súa realización teña lugar cando se atopen abertos os lugares de reunión ou a súa apertura non supoña dificultades importantes.
g) Tamén se poderán realizar reunións e asembleas de traballadores dentro da xornada laboral, ata un máximo de 10 horas anuais. No caso de que as asembleas teñan por obxecto debater sobre a negociación dun acordo/convenio colectivo o número de horas anuais será de 20.
Disposición adicional
Única.-A aplicación efectiva do previsto na base X para o sistema de retribución do persoal laboral do concello, quedará condicionada á aprobación da relación de postos de traballo.
ANEXO I
Táboa de distribución de grupos para o persoal laboral do Concello de Mos para os efectos da percepción do salario base.
Grupo I (equivalente ao grupo A para os funcionarios): titulación universitaria superior.
Grupo II (equivalente ao grupo B para os funcionarios): titulado universitario de grao medio/diplomado.
Grupo III (equivalente para o grupo C para os funcionarios): formación profesional 2º grao/BUP ou asimilado.
Grupo IV (equivalente ao grupo D para os funcionarios): formación profesional 1º grao/EXG ou asimilado.
Grupo V (equivalente ao grupo E para os funcionarios): certificado de estudos primarios ou asimilado.
A contía destes conceptos virá determinada para cada grupo no establecido na Lei de orzamentos do Estado de cada ano.
Dentro do complemento de posto, retribúese entre outros conceptos (específico, para os funcionarios) o denominado complemento equivalente ao de destino. Para cada grupo establécense os seguintes niveis de postos de traballo:
Grupo I: do 22 ao 30.
Grupo II: do 18 ao 26.
Grupo III: do 14 ao 22.
Grupo IV: do 12 ao 18.
Grupo V: do 10 ao 14.
Cada posto de traballo terá un determinado nivel. A contía retributiva equivalente virá determinada pola que anualmente estableza a Lei de orzamentos do Estado.
Distribución en categorías dos diferentes grupos
CategoríaGrupo
Xefe de servizoI
OutrosI
Xefe de secciónII
OutrosII
Xefe de negociadoIII
OutrosIII
Base (auxiliar)IV
Oficiais de oficiosIV
CondutoresIV
OutrosIV
Peóns, axudantes e conserxesV
OutrosV
A asignación do nivel e o resto do concepto retributivo denominado «complemento de posto» será asignado pola relación de postos de traballo logo de valoración das diferentes categorías.